钦定古今图书集成/理学汇编/学行典/第105卷 > 朱子全书 > 《思虑》
## 钦定古今图书集成/理学汇编/学行典/第105卷 > 朱子全书 > 《思虑》

德辅云：“‘思曰睿，学而不思则罔’，盖亦弗思而已矣，岂
有不可思维之理？”曰：“固是。若不可思维，则圣人著《书》
立言于后世何用！”　问思虑纷扰。曰：“公不思虑时，不
识个心是何物。须是思虑时，知道这心如此纷扰，渐
渐见得，却有下工夫处。　学原于思，思所以启发其
聪明。”　蔡问：“程子曰：‘要息思虑，便是不息思虑’。”曰：“思
虑息不得，只敬便都没了。”　问：“横渠说：‘客虑多而常
心少，习俗之心胜而实心未完’。所谓客虑，与习俗之
心，有分别否？”曰：“也有分别。客虑是泛泛思虑，习俗之
心便是从来习染偏胜底心，实心是义理之心。”　问：
“发于思虑，则有善不善。看来不善之发有二：有自思
虑上不知不觉自发出来者；有因外诱然后引动此
思虑者。闲邪之道，当无所不用其力。于思虑上发时，
便加省察，更不使形于事。为于物诱之际，又当于视
听言动上理会去。然其要又只在持敬。惟敬，则身心
内外肃然，交致其功，则自无二者之病。”曰：“谓发处有
两端，固是。然毕竟从思虑上发者也，只在外来底。天
理浑是一个，只不善，便是不从天”理出来，不从天理
出来，便是出外底了。视听言动，该贯内外，亦不可谓
专是外面工夫。若以为在内自有一件工夫，在外又
有一件工夫，则内外支离，无此道理。须是“诚之于思，
守之于为，内外交致其功”可也。